ལན།སྐད་ཆ་དེ་ཤོད་མཁན་དེ་བོད་མི་རིགས་ཀྱི་ཁྲག་རྒྱུན་ཆད་ཚར་བའི་མི་ཞིག་ཡིན་ཁོ་ཐག་རེད།བོད་མི་རིགས་ཀྱི་ཁྲག་རྒྱུན་ཡོད་མཁན་ཞིག་ཡིན་ན་གཞན་གྱི་སྐད་ཡིག་ལ་ག་ཚོད་ཅིག་གིས་བྱང་ཆུབ་ཀྱང་ཟུར་རྒྱན་དུ་བཞག་ནས་རང་མི་རིགས་ཀྱི་སྐད་ཡིག་དེ་སྒེར་གྱི་བླ་སྲོག་ལྟར་སྒོམ་བཞིན།སྤོབས་པ་དང་དགའ་སྣང་གིས་དོ་སྣང་བྱེད་ངེས་རེད།རྒྱུ་མཚན་ནི་རང་མི་རིགས་ཀྱི་སྐད་ཡིག་འདི་ནི་ང་ཚོའི་ཕ་མེས་ཡང་མེས་ནས་བཞག་པའི་ཤུལ་བཞག་རེད།དེ་བོད་མི་རིགས་ཀྱི་ཡུལ་སྲོལ་གོམས་གཤིས་དང་རིག་གཞུང་གི་རྐང་དུ་གྱུར་ནས་ཡོད།དེ་ནི་བོད་མི་རིགས་ཀྱི་ཐུན་མོང་མ་ཡིན་པའི་ངོ་བོ་དེ་རེད།དེ་སྟོང་ན་བོད་མི་རིགས་ཞེས་པའི་ངོམ་ཆོག་ཆོག་གི་མི་རིགས་འདི་རང་བཞིན་གྱིས་འཇིག་པ་རེད།དེ་འདྲ་སོང་ཙང་།གཞན་སྐད་ཡིག་ཤེས་ན་རང་སྐད་ཡིག་མི་དགོས་ཚུལ་ཤོད་མཁན་གྱི་མི་དེ་ནི།རང་མི་རིགས་ཀྱི་སྐད་ཡིག་ལ་འགན་འཁྱེར་མེད་པ་དང་རང་མི་རིགས་ལ་ཤ་ཞེན་མེད་པའི་རྟགས་མཚན་རེད།ཁོང་ལྟ་བུར་ང་བོད་པ་ཡིན་ང་གངས་ཅན་པ་ཡིན་ཟེར་བའི་འོས་འབབ་མེད་པ་རེད།